Mia: Ek en hierdie jong Suid-Afrikaanse vrou het op ‘n baie onverwagse manier vriende geraak. Sekondes het ‘n rol gespeel. Die Here se tydsberekening was perfek. Haar man het ons in Komfort in Ust hoor Afrikaans praat. Die mans het nommers uitgeruil en toe ek weer sien, gee manlief vir my haar nommer. Sy wil graag saam met my tee drink. Ons het weekliks gekuier, Ust’-Kamenogorsk se tee opgedrink en saam gebak en gebrou in my piepklein woonstelletjie. Hulle vlieg hierdie naweek al die pad hierheen om ons te kom groet. Ons gaan tyd kry om op te vang. Saam te kuier voor ons uit die land uit gaan. En ons gaan mekaar in Suid-Afrika raak kuier. Sy gaan gewoonlik lank huis toe om die kinders uit hierdie koue te kry. Ons twee het dieselfde waardes. Sy kon my dogter gewees het. Tog oorspan ons die ouderdomsverskil weens ‘n liefde vir die onderwys, ons Christenskap en ons gemeenskaplike doel om nie onmin te saai nie. Ek sou werklik arm gewees het as ek nie die besluit geneem het om haar wel te ontmoet toe sy vir my die boodskap deur haar man gestuur het nie. Dankie, Mia, jy het die tyd hier baie spesiaal gemaak. Ek gaan baie na jou verlang.
Ons Kazakh-gids in Almaty. Wat ‘n dierbare jong vroutjie is sy nie? Klein en fyn en altyd reg om my te help as ek iets vra of nie weet nie. Self so jonk soos my dogter, maar ek gesels heerlik met haar. Sy is Kazakh, dus gaan die Engels nie altyd so lekker nie, maar dit help as mens ‘n juffrou is. Jy verstaan tussen die lyne wel reg. Sy het my en manlief na die Canyon geneem. Ek en sy het in Maartmaand ‘n hele 17 km in Almaty se strate gestap. En so het ek haar beter leer ken. Van 8 uur die oggend tot amper sesuur die aand. Ek sal nog daarvan vertel. Sy het my onlangs ook op ‘n toer deur die Metro se stasies geneem, goeie toergids. Ek het ‘n blog oor die Metro geskryf met haar vertelling wat my gelei het. En ek vat deur haar vertellinge ‘n pragtige boek vir my kleinkind huis toe. Ek gaan nog meer daarvan vertel.
Ons HR dame hier in Almaty. Ons het ‘n band gesmee toe sy ons die eerste keer na Ust geneem het, alles vir my gewys het. Waar die dokter is, hoe mens vleis op die mark koop, waar die groot winkels is. Sy het my ook gehelp om ‘n woonstel te kies. In Ust. Ek het nog nooit met so ‘n gawe HR te doen gehad nie. Sy is ‘n ligte briesie in Almaty, ons terugkeer se reëlings is veilig in haar hande.
Ek fink nie ons besef hoe erg dit moet wees as jy ingeperk is in n vreemde land nie. Maar jy hey die beste daarvan gemask.
Dankie Gedigte, Hy het goue vroue soos jy oor my pad gebring. Anders was dit ‘n eensame tyd hier in Kazakhstan. Dankie daarvoor.
So het die afgelope maande draaie geloop wat amper onwerklik is. Tog het daarmee baie insig en vrede gekom. Jy gaan jou tuiskoms nie vergeet nie. Ek onthou nog jou eerste inskrywing by my Maandag\wasdag.
Ek is so bly dat jou blogmaats jou gehelp het. Bly oor die maats wat jy daar kon hê. Blyste dat julle huis toe kom.